SA van die duurste om in te sterf(Foto ter illustrasie: pixabay) Suid-Afrika is die vierde duurste land om in dood te gaan. Só het ŉ onlangse internasionale studie oor begrafniskoste deur die lewensversekeringsmaatskappy SunLife bevind. Die studie het die gemiddelde begrafniskoste in 35 lande wêreldwyd bereken deur dié koste met die lewenskoste en gemiddelde salaris van ŉ persoon in die onderskeie lande te vergelyk. Volgens die jongste statistiek van die OECD Better Life Index, beloop die gemiddelde koste van ŉ begrafnis in Suid-Afrika ongeveer R26 875. Dit is ongeveer 13% van ŉ Suid-Afrikaner se gemiddelde salaris. Volgens die SunLife-studie is Japan die duurste land om in te sterf, met begrafniskoste wat ongeveer 27 900 dollar (R485 873) beloop. Dit is omtrent 68% van die gemiddelde salaris in Japan. China is die tweede duurste land om in te sterf en begrafniskoste beloop omtrent 5 305 dollar (R92 386) (45,4% van die gemiddelde salaris). In Duitsland beloop begrafniskoste 7 807 dollar (R135 957) (16,4 % van die gemiddelde salaris), en is dus die derde duurste land ter wêreld en duurste land in Europa om in dood te gaan. Die vyfde duurste land om in ŉ begrafnis te hou, is Nederland, waar ŉ gemiddelde begrafnis 6 800 dollar (R118 421) beloop. Op grond van die navorsing was die lande waar begrafnisse die kleinste persentasie van inwoners se salaris beloop Pole (2,3%), Indië (2%) en Rusland (1,3%). Justin Cole, direkteur van SunLife, sê ŉ verskeidenheid faktore is in ag geneem om die koste van die begrafnisse reg oor die wêreld te bereken. Hy sê dié faktore sluit in kulturele verwagtinge, die totale lewenskoste en die bydraes van verskillende state tot begrafnisskoste.